recursal/SuperWikiNEXT-32B huggingface dataset:
**விகாஸ் பால்** (Vikas Bahl) என்பவர் இந்திய திரைப்படக் கதாசிரியரும், எழுத்தாளரும், இயக்குனரும், தயாரிப்பாளரும் ஆவார். அவர் 1971 ம் ஆண்டு புது தில்லியில் பிறந்தார். அவர் பெரும்பாலும் இந்தியில் படங்களை இயக்கி இருக்கின்றார். *குவீன், சூப்பர் 30* உள்ளிட்ட பல படங்களை உருவாக்கி இருக்கின்றார்.

பள்ளிப்பருவம்
-------------

அவர் தில்லியில் உள்ள லஜ்பத் நகரில் தன்னுடைய தொடக்கக் கல்வியை மேற்கொண்டார். அவருடைய தந்தை இந்தியன் எண்ணெய் நிறுவனத்தில் பணிபுரிந்து வந்தார். அவருடைய பள்ளிக் கல்வியை சர்தார் பட்டேல் வித்யாலயாவில் தொடர்ந்தார். அவர் தில்லியில் உள்ள ராம்ஜாஸ் கல்லூரியில் பயின்று பட்டம் பெற்றார். பிறகு மேலாண்மை முதுகலைப் பட்டம் பெற மும்பாய் சென்றார்.
யுடிவியில் கடைநிலை படப்பிடிப்புத்தள ஊழியராகத் தன் தொழில்முறை வாழ்வைத் தொடங்கினார்.

விருதுகள்
---------

* அவர் மூன்று நேஷனல் ஃபில்ம் விருதுகளைப் பெற்றுள்ளார்.
* 2014 ஆம் ஆண்டுக்கான சிறந்த இயக்குனருக்கான ஃபில்ம் ஃபேர் வெகுமதியை குவீன் திரைப்படத்துக்காகப் பெற்றுள்ளார்.

சான்றுகள்
---------

1. ↑  Bollywood loves Vikas Bahl’s Queen - The Times of India

வெளியிணைப்புகள்
---------------

* விகாஸ் பால் ஐ.எம்.டி.பி இணையத்தளத்தில்
**சாரெகொப்பா பங்காரப்பா**  (Sarekoppa Bangarappa, 26 அக்டோபர் 1932 – 26 திசம்பர் 2011) ஓர் இந்திய அரசியல்வாதியும் 1990-92 ஆண்டுகளில் கருநாடக முதலமைச்சராக இருந்தவரும் ஆவார். 14வது மக்களவையில் சிவமோகா மக்களவைத் தொகுதியிலிருந்து தேர்ந்தெடுக்கப்பட்டார். பிற்பட்ட வகுப்பினரின் தலைவராக விளங்கிய பங்காரப்பா துவக்கத்தில் இந்திய தேசிய காங்கிரசுக் கட்சியிலும் இறுதியில் ஜனதா தளம் (மதசார்பற்ற) கட்சியிலும் பங்காற்றியவர். இவர் கருநாடக விகாஸ் கட்சியையும் கருநாடக காங்கிரசு கட்சியையும் நிறுவியவர்.

அக்டோபர் 26 , 1932ஆம் ஆண்டு கருநாடகத்தில் சிமோகா மாவட்டத்தில் குபாத்தூர் சிற்றூரில் காளியப்பா, காளியம்மா தம்பதிகளுக்கு மகனாகப் பிறந்தார். சனவரி 1,1958இல் சகுந்தலாவை மனைவியாக கைபிடித்தார். குமார் பங்காரப்பா, மது பங்காரப்பா என்ற இரு மகன்களும் மூன்று மகள்களும் இவர்களுக்கு உள்ளனர். கலை மற்றும் சட்டத்தில் இளங்கலைப் பட்டம் பெற்றவர். மேலும் சமூக அறிவியலில் பட்டயப் படிப்பும் முடித்தவர். சிமோகா மாவட்டத்தில் மக்களின் பரவலான ஆதரவைப் பெற்றிருந்தார்.
திசம்பர் 26, 2011 அன்று பெங்களூரில் மல்லய்யா மருத்துவமனையில் சிறுநீரகச் செயலிழப்பினால் மரணமடைந்தார்.

மேற்கோள்கள்
-----------

1. ↑  "Bangarappa returns to Congress, party says Karnataka options open". *டைம்ஸ் ஆஃப் இந்தியா*. 14 March 2009. 13 May 2010 அன்று பார்க்கப்பட்டது.
2. ↑  "Uphill struggle for Bangarappa". *த இந்து*. 26 April 2009. 13 May 2010 அன்று பார்க்கப்பட்டது.
3. ↑  "Bangarappa to dump Cong for BJP?". *Times of India*. 29 February 2004. 13 May 2010 அன்று பார்க்கப்பட்டது.
4. ↑  கர்நாடகா முன்னாள் முதல்வர் பங்காரப்பா மரணம் ! பரணிடப்பட்டது 2011-12-26 at the வந்தவழி இயந்திரம் *தினகரன்,* 26 திசம்பர் 2011
**திருமெய்ஞானம் நடராஜசுந்தரம் பிள்ளை** (செப்டம்பர் 29, 1926 – நவம்பர் 4, 1981) என்பவர் தமிழகத்தைச் சேர்ந்த நாதசுவர இசைக் கலைஞராவார்.

பிறப்பும், இசைப் பயிற்சியும்
----------------------------

நடராஜசுந்தரம் பிள்ளை, திருமெய்ஞானம் எனும் சிற்றூரில் 29 செப்டம்பர் 1926 அன்று பிறந்தார். பெற்றோர்: பக்கிரிசுவாமி பிள்ளை – மீனாக்சிசுந்தரம் அம்மையார். தனது சித்தப்பா நாராயணசுவாமி பிள்ளையிடம் நாதசுவரத்தில் பயிற்சி பெற்றார்.

இசை வாழ்க்கை
------------

தருமபுரம் அபிராமிசுந்தரம் பிள்ளையுடன் இணைந்து நாதசுவரம் வாசிக்க ஆரம்பித்த நடராஜசுந்தரம், இந்தக் காலகட்டத்தில் பல்லவி வாசிப்பில் நுணுக்கங்களை கற்றுக் கொண்டார். சிறிது காலத்துக்கு தனது தங்கையின் கணவரான திருவாரூர் வைத்தியநாத பிள்ளையுடன் இணைந்து நாதசுவரம் வாசித்து வந்தார். அதன்பிறகு தனியாக ஒரு குழு அமைத்து கச்சேரிகளை வழங்கினார்.

தவில் கலைஞர்கள் திருமுல்லைவாயில் முத்துவீர் பிள்ளை, நாச்சியார்கோயில் என். பி. இராகவப்பிள்ளை, திருவிழந்தூர் ராமதாஸ் பிள்ளை, வடபாதிமங்கலம் தட்சிணாமூர்த்தி பிள்ளை, நீடாமங்கலம் சண்முக வடிவேல், யாழ்ப்பாணம் தட்சிணாமூர்த்தி பிள்ளை, வலங்கைமான் சண்முகசுந்தரம் பிள்ளை, ஹரித்துவாரமங்கலம் ஏ. கே. பழனிவேல், திருவாளப்புத்தூர் கே. ஏ. கலியமூர்த்தி, திருப்பதி முனிராமய்யா ஆகியோர் நடராஜசுந்தரம் பிள்ளைக்கு தவில் வாசித்துள்ளனர்.

திருவையாறு ஜோதிராமலிங்கம், பெருஞ்சேரி பத்மநாபன், ஆந்திராவைச் சேர்ந்த கோபால் ஆகியோர் நடராஜசுந்தரம் பிள்ளையின் மாணவர்கள் ஆவர்.

பெற்ற பட்டங்களும், சிறப்புகளும்
-------------------------------

* நாதசுதா
* ஏழிசை முகில்
* நாகசுவரக் கலைமாமணி

மறைவு
-----

நடராஜசுந்தரம், 4 நவம்பர் 1981 அன்று காலமானார்.

உசாத்துணை
---------

* பக்கம் எண்கள்:215 - 223, பி. எம். சுந்தரம் எழுதிய மங்கல இசை மன்னர்கள் நூல் (முதற் பதிப்பு, டிசம்பர் 2013; வெளியீடு: முத்துசுந்தரி பிரசுரம், சென்னை - 17.)
**இந்திய - திபெத் எல்லைக் காவல்படை** (Indo-Tibetan Border Police -ITBP) என்பது இந்திய - சீன எல்லைப்பகுதியைப் பாதுகாக்கும் இந்திய அரசின் மத்திய காவல் ஆயுதப் படைகளில் ஒன்றாகும். லடாக் பகுதியிலுள்ள கரகோரம் கணவாய் முதல் அருணாசலப் பிரதேசம் ஜசிப் லா என்ற இடம்வரையுள்ள 3488கி.மீ இந்திய-சீன எல்லையை பாதுகாக்கிறது. பனி பனிப்புயல், பனிப்பாறை சரிவுகள், நிலச்சரிவுகள் போன்ற இயற்கை சீற்றங்களுடன் -40 டிகிரி செல்சியஸ் வெப்ப நிலையிலும் 9000 முதல் 18000 அடி உயரத்தில் எல்லையை காக்கிறார்கள். உள்நாட்டு மருத்துவ முகாம், பேரழிவுக்கால மேலாண்மை, அணுக்கரு மற்றும் கதிர் விபத்து, உயிரியல் மற்றும் வேதியல் பேரழிவுகள் போன்ற சூழல்களுக்கு ஏற்ப இப்படை பயிற்சிப் பெற்றுள்ளது. பொசுனியா எர்செகோவினா, கொசோவோ, எயிட்டி, சூடான் மற்றும் எந்த நாட்டிலும் ஐ.நா. அமைதி நடவடிக்கைகளில் பங்குகொள்கிறது. மலைகளில் மீட்புபணி புரிவதாலும், இயற்கை பேரழிவுகள் நடக்குமிடம் என்பதாலும் இப்படையின் பெரும்பாலனவர்களுக்கு மலையேற்றமும், பனிச்சறுக்கும் பயிற்சியளிக்கப்பட்டுள்ளது

வரலாறு
------

இந்திய - திபெத் எல்லைக் காவல்படை 1962 அக்டோபர் 24ல் மத்திய சேமக் காவல் படைச் சட்டம் மூலமாக உருவாக்கப்பட்டது. பின்னர் இந்திய - திபெத் எல்லைக் காவல்படைச் சட்டம் உருவாக்கப்பட்டு 1994 முதல் மறுவரையறை செய்யப்பட்டது. இப்படையின் முதல் தலைமை இயக்குநர் சர்தார் பால்பீர் சிங் ஆவார்.

பணிகள்
------

பல்நோக்கு பணிகள் இப்படையில் பணிகள் பின்வருவன:

* நாட்டின் வடஎல்லையை கண்காணித்தல், எல்லை மீறல்களை கண்டுபிடித்து தடுத்தல் மற்றும் அப்பகுதி மக்களுக்கு பாதுகாப்புணர்வை அளித்தல்.
* எல்லை ஊடுருவல், கடத்தல் போன்ற குற்றங்களை தடுத்தல்
* முக்கிய நபர்களுக்கும், வங்கிகளுக்கும், முக்கிய கட்டுமானங்களுக்கும் பாதுகாப்பளித்தல்
* இயற்கை பேரழிவு கொண்ட இடங்களில் மீட்புபணிபுரிந்து நிலைமையை மீட்டி பேணுதல்

இதனையும் காண்க
--------------

* இந்தியாவின் சிறப்புப் படைகள்

மேற்கோள்கள்
-----------

1. ↑  "Of ITBP உருவான கதை". 2011-12-19 அன்று மூலம் பரணிடப்பட்டது. 2012-04-07 அன்று பார்க்கப்பட்டது.
**விகடகவி** (*Vikadakavi*) என்பது 2011 ஆம் ஆண்டு வெளியான இந்திய தமிழ் நகைச்சுவைத் திரைப்படம் ஆகும். இப்படத்ததை முன்னாள் ஒலிப் பொறியாளரான ஜி. கிருஷ்ணன் இயக்கியுள்ளார். இப்படத்தில் அறிமுக நடிகர் சதீஷ் மற்றும் அமலா பால் ஆகியோர் முக்கிய கதாபாத்திரத்தில் நடித்தனர். குறைந்த செலவில் தயாரிக்கப்பட்ட இந்த திரைப்படம் 2011 ஏப்ரல் 22 அன்று வெளியானது. இந்த படம் மிகவும் தாமதமாக வெளியிடப்பட்டது. மேலும் இது முன்னணி நடிகை அமலா பாலின் முதல் படமாகும். படத்தில் ஏற்பட்ட தாமதம் காரணமாக, அவர் *மைனா* மற்றும் *வீரசேகரன்* உள்ளிட்ட பிற படங்களில் பணியாற்றினார்.

கதை
---

விகடகவி ஐந்து நண்பர்களின் நகைச்சுவைக் கதை, அவர்கள் கிராமவாசிகளுக்கு இம்சையைக் கொடுக்கிறார்கள்.

நடிப்பு
-------

* சதிஷ் வினோத்
* அமலா பால் கவிதாவாக
* விருச்சிககாந்த் கருணாவாக
* பேச்சி டயானாவாக
* இர்ஷாத் விருமாண்டியாக

தயாரிப்பு
---------

அமலா பால் கல்லூரியில் பயின்றபோது இந்தப் படத்தில் பணியாற்றினார்.

வரவேற்பு
--------

*தி இந்து* எழுதிய விமர்சனத்தில், "குறைந்த செலவில் தயாரிக்கப்பட்ட *விகடகவி*, இரசிகர்களைக் கவர்வதற்கு கதாபாத்திரம், உரையாடல், திரைக்கதை ஆகியவற்றை பெரிதும் சார்ந்திருக்கிறது என்பது தெளிவாகிறது. இவற்றைக் கையாண்ட கிருஷ்ணன் ஏமாற்றவில்லை ". *நியூ இந்தியன் எக்ஸ்பிரஸ்* எழுதிய விமர்சனத்தில் "விகடகவியில் புகழ்ந்து பேசுவதற்கு பெரியதாக ஒன்றும் இல்லை, ஆனால் நிச்சயமாக ஒரு அறிமுக இயக்குநரின் எதிர்பார்ப்பை கடந்து உள்ளது" என்று எழுதியது. *முன்னணி நடிகர்களின் நடிப்பை பாராட்டிய தினமலர்*, பின்னணி இசை மற்றும் ஒளிப்பதிவை விமர்சித்தது. *குங்குமம் கதையைப்* பாராட்டியது.

குறிப்புகள்
-----------

 

1. ↑  Anupama Subramanian chennai (2011-04-16). "Amala Paul takes the de-glam route". Deccan Chronicle. 2012-10-10 அன்று மூலம் பரணிடப்பட்டது. 2012-08-05 அன்று பார்க்கப்பட்டது.
2. ↑  "Friday Fiesta 220411 - Tamil Movie News". IndiaGlitz. 2011-04-22. 2011-04-25 அன்று மூலம் பரணிடப்பட்டது. 2012-08-05 அன்று பார்க்கப்பட்டது.
3. ↑  "விகடகவி". *Dinamani*.
4. 1 2  "Advantage Amala". *The Hindu*. 24 April 2011.
5. ↑  Rao, Subha J. (14 May 2011). "Reason to smile" – www.thehindu.com வழியாக.
6. ↑  "Busy bee". 29 January 2010 – www.thehindu.com வழியாக.
7. ↑  Rangarajan, Malathi (23 April 2011). "Funny, to an extent". *The Hindu*.
8. ↑  "Exceeding expectations". *The New Indian Express*.
9. ↑  "விகடகவி - விமர்சனம்". *cinema.dinamalar.com*.
10. ↑  "விகடகவி - Kungumam Tamil Weekly Magazine". *www.kungumam.co.in*.

வெளி இணைப்புகள்
---------------

* இணையதள திரைப்பட தரவுத்தளத்தில் *விகடகவி*
ஓட்டைக் காலணா - நடுவில் வட்டத் துளையுள்ள காலணா நாணயங்கள்
**இந்திய அணா** பிரித்தானிய இந்தியாவில் புழக்கத்திலிருந்த ஒரு நாணய அலகு முறை. இசுலாமிய ஆட்சி காலத்தில் அறிமுகப்படுத்தப்பட்ட அணா முறை, பிரித்தானிய ஆட்சி முடிந்து இந்தியா விடுதலை பெற்ற பின்னும் சில ஆண்டுகள் தொடர்ந்தது. 1957 இல் இந்திய ரூபாய் முழுமையாக தசமப்படுத்தப்பட்ட பின் கைவிடப்பட்டது.

1835 இல் கால் அணா
ஒரு அணா ஒரு ரூபாயில் 1/16 க்கு சமானம். ஒரு அணாவில் நான்கு பைசாக்கள் (இவை தற்போதுள்ள பைசாகள் அல்ல) இருந்தன. அணா எனும் சொல் 1/16 என்ற எண்ணிக்கையைக் குறிக்கவும் பயன்படுத்தப்பட்டது. அணா அலகுகள் கைவிடப்பட்டப் பிறகும் பல ஆண்டுகள் புதிய 50 பைசா நாணயம் எட்டணா (எட்டு அணா) என்றும் 25 பைசா நாணயம் நாலணா (நாலு அணா) என்றும் அழைக்கப்பட்டு வந்தன.

வெளி இணைப்புகள்
---------------

விக்கிமீடியா பொதுவகத்தில்,  
 ***அணா***   
என்பதின் ஊடகங்கள் உள்ளன. 



| * பா
* உ
* தொ
இந்திய ரூபாய் (₹) |
| --- |
| துணை அலகுகள் | 
* *தம்பிடி (வழக்கிலில்லை)*
* *அணா (வழக்கிலில்லை)*
* பைசா

 |
| நாணயங்கள் | 

|  |  |
| --- | --- |
| தற்போதைய | 
* 50 பை.
* ₹1
* ₹2
* ₹5
* ₹10
* ₹20

 |
| வழக்கிலில்லாதவை | 
* 1 நயா பைசா
* 2 நயா பைசா
* 5 நயா பைசா
* 1 பை
* 2 பை
* 3 பை
* 5 பை
* 10 பை
* 20 பை
* 25 பை

 |

 |
| பணத்தாள்கள் | 

|  |  |
| --- | --- |
| வரிசைகள் | 
* சிங்க வரிசை
* மகாத்மா காந்தி வரிசை
* மகாத்மா காந்தி புதிய வரிசை

 |
| வகைகள் | 
* ₹1
* ₹2
* ₹5
* ₹10
* ₹20
* ₹50
* ₹100
* ₹200
* ₹500
* ₹1000
* ₹2000

 |

 |
| காசாலைகள் | 
* இந்திய அரசு காசாலை
	+ ஐதராபாத்
	+ கொல்கத்தா
	+ மும்பை
	+ நொய்டா

 |
| தலைப்புகள் | 
* இந்திய ரிசர்வ் வங்கி
* இந்தியாவின் பொருளாதாரம்
* 2016 இந்திய ரூபாய்த் தாள்களின் பண மதிப்பு நீக்கம்

 |
இட அமைவு
--------

இலங்கையின் வடமாகாணத்தில் கிளிநொச்சி மாவட்டத்தின் பூனகரி பிரதேச செயலாளர் பிரிவில் இடஅமைவு பெற்றுள்ள பிரதேசமே வேரவில் ஆகும். ஏ முப்பத்தியிரண்டு பிரதான வீதியினூடாக  பல்லவராயன்கட்டுச் சந்திக்கு சென்று அங்கிருந்து சுமார் ஏழு கிலோ மீற்றர்கள் தூரம் பயணம் செய்து இந்தக்கிராமத்தினை அடையலாம். இப்பிரதேசத்தைச் சூழ கிராஞ்சி பொன்னாவெளி வலைப்பாடு போன்ற கிராமங்கள் அமைந்துள்ளன.

வரலாறு
------

பண்டைய காலம் தொடக்கம் சைவமும் தமிழும் ஒருங்கே வளர்ச்சி பெற்ற இக்கிராமத்தில் இலங்கையின் பூர்வீகக்குடிகளாகிய நாகர்கள் வாழ்ந்ததாகவும் அவர்களது வம்சாவழியினரே பரம்பரை பரம்பரையாக இங்கு வாழ்ந்து வருவதாகவும் சொல்லப்படுகிறது. இக்கிராமத்திற்கு அண்மையில் அமைந்திருந்த பொன்னாவெளி என்னும் சைவக்கிராமத்தில் வசித்துவந்த மக்களும் தற்பொழுது இக்கிராமத்தில் குடியேறி வாழ்ந்து வருகின்றனர்.

கலாசாரம்
--------

பரம்பரை பரம்பரையாக இங்கு வாழ்கின்ற மக்கள் சிவனையும், சக்தியையும், வினாயகரையும் வணங்குகின்ற சைவக்குடிகளாவர். சைவமத ஒழுக்க விழுமியங்களைப்பின்பற்றுகின்ற இக்கிராம மக்கள் அதற்கேற்ப தங்களது வாழ்வியலை ஒழுங்குபடுத்தி வாழ்ந்து வருகின்றனர்.

இங்குள்ள ஆலயங்கள்
-----------------

1. வேரவில் வெள்ளிப்பள்ளத்து வீரகத்தி வினாயகர் ஆலயம்
2. ஐயனார் ஆலயம்
3. நாக தம்பிரான் ஆலயம்

கல்வி
-----

இங்குள்ள மக்கள் கற்றலில் அர்வமுடையவர்களாகவும் அறிஞர்களாகவும் காணப்படுகின்றனர். ஆசிரியர்களாகவும்  அரச அதிகாரிகளாகவும் கடமை புரிந்து வருகின்றனர்.

இங்குவேரவில் இந்துமகா வித்தியாலயம் என்னும் பாடசாலை அமைந்துள்ளது. தரம் ஒன்று தொடக்கம் உயர்தரம் வரையான மாணவர்களுக்கு கல்வியை வழங்கும் இப்பாடசாலை ஆரம்பத்தில் மேற்கத்தி உடையார் என்று அழைக்கப்பட்டு வந்த திரு குமாரசாமி உடையாரின் தந்தையினால் காணி  வழங்கப்பட்டு  சிறு கொட்டகையில் ஆரம்பிக்கப்பட்டு பின்னர் படிப்படியாக வளர்ச்சி கண்டது. தொடர்ந்து வந்த காலத்தில் பாடசாலையின் விஸ்தரிப்பிற்கு நிலம் போதாமையினால் அரசால் வழங்கப்பட்ட காணியில் தற்பொழுது இப்பாடசாலை இயங்கி வருகின்றது.

பொருளாதாரம்
-----------

இக்கிராம மக்களது பிரதான பொருளாதாரம் விவசாயமாகும் நீர் சேமிப்பிற்கான குளம் ஒன்று இங்கு அமைந்திருந்தாலும் இவர்கள் மழையை நம்பியே விவசாயம் செய்து வருகின்றனர். நெற்பயிர்ச்செய்கை மட்டுமல்லாது வாழை பப்பாசி போன்ற பழப்பயிர்ச் செய்கையிலும் மரக்கறிப்பயிர்ச் செய்கையிலும் ஈடுபட்டுவருகின்றனர். தவிர ஆ நிரைகளும் இங்கு வளர்க்கப்படுகின்றன.
**ஆலன் கிரீன்சுபன்** (Alan Greenspan மார்ச்சு 6, 1926) என்பவர் அமெரிக்கப் பொருளியல் அறிஞர். 1987 முதல் 2006 வரை பெடரல் ரிசர்வ் என்னும் அமெரிக்க நடுவண் வங்கியின் தலைவராக இருந்தவர். தாராளமயக் கொள்கையில் புகழ்பெற்ற அயன் ராண்ட் என்பவரின் சீடர் என்று ஆலன் கருதப்படுகிறார்.

அமெரிக்கக் குடியரசுத் தலைவர் ரொனால்ட் ரீகன் காலத்தில் ஆலன் கிரீன்சுபன் இப்பதவியில் அமர்த்தப்பட்டார். இவர் ரொனால்ட் ரீகன், ஜார்ஜ் எச்.டபில்யூ. புஷ், பில் கிளிண்டன், ஜார்ஜ் வாக்கர் புஷ் ஆகிய நான்கு குடியரசுத் தலைவர்களுக்கும் பெடரல் ரெசர்வ் தலைவர் என்கிற முறையில் தம் பொருளியல் அறிவுரைகளையும் கருத்துகளையும் வழங்கும் வாய்ப்பு ஆலனுக்குக் கிடைத்தது.

1987 இல் அமெரிக்க நாடு சந்தித்த பெரும் சிக்கலான பங்குச் சந்தை சரிவை ஆலன் தம் பொருளாதார நடவடிக்கைகளால் தடுத்தார்.
2000 ஆண்டுகளின் தொடக்கத்தில் ஆலன் கொண்டு வந்த வட்டி விகிதக் குறைப்பு நடவடிக்கையும், கட்டுப்பாடுகள் இல்லாத தளர்வுக் கொள்கையும் சில ஆண்டுகளில் வீட்டுக் கடன் அடமானப் பிரச்சினைகளுக்கு வழி வகுத்தன என்று ஆலன் மீது குறை சொல்லப்பட்டது.

தம் நினைவுகளைத் தொகுத்து ஒரு நூலை (The Age of Turbulence) எழுதி 2007 இல் வெளியிட்டார்.

மேற்கோள்கள்
-----------

* 
* பரணிடப்பட்டது 2014-12-05 at the வந்தவழி இயந்திரம்
பிரசிடென்ட் நாயனார் (1889-1954) குமரிமாவட்டத் தலைநகர் நாகர்கோவிலின் வடசேரி பகுதியில் ஆறுமுகப்பெருமாள்-கேசவம்மாள் தம்பதியருக்கு மகனாகப் பிறந்தார். தமது 14 வயதில் பள்ளிபடிப்பை சிறப்பாக முடித்து, திருவனந்தபுரத்தில் கல்லூரிப் படிப்பினைத் தொடர்ந்தார்கள். பட்டப் படிப்பினை முடித்து பின் சட்டப் படிப்பினையும் முடித்தார். அப்போதைய திருவனந்தபுரம் தலைமைச் செயலகத்தில் உயர்பதவியில் அமர்ந்தார். நூலகங்களை நன்கு பயன்படுத்தி தன் அறிவுத் திறனை வளர்த்துக் கொண்டார். இந்த காலத்தில் அவருக்குத் திருமணம் நடந்தது.அவரது மணவாழ்க்கை சிறிது காலமே. துணை இழந்த அவர் தமது பதவியை விடுத்து நாகர்கோவிலுக்கே வந்து மறுமணம் செய்து கொள்ளா மலே பொது வாழ்வில் தம்மை அர்பணித்துக் கொண்டார். அவர் பிறந்த வடசேரிப் பகுதியில் தொடக்கப்பள்ளிகூடம் இல்லாத நிலை.பள்ளிக்கூடம் அமைக்க ஒருகுழு அமைக்கப்பட்டது. அதற்கு தலைவராக இருந்து,பல எதிர்ப்புகளுக்கிடையே இன்று சிறப்பாக நடைபெறும் எஸ்.எம்.ஆர். வி.மேல்நிலைப் பள்ளி உருவாக பெரிதும் காரணமாக இருந்தார். இப்பள்ளி 1919 ல் தொடங்கப்பட்டது முதல் 1943 வரை அதன் மேலாளராக இருந்து அதன் வளர்ச்சிக்குப் பெரிதும் உதவினார். அவர் பெயரில் பெரிய நினைவுக் கட்டிடம் ஒன்று எழுப்ப பட்டுள்ளது. 
வளர்ந்து வரும் நாகர்கோவில் பகுதியினை சிறப்பாக நடத்த அரசு நகர மேம்ம்பாட்டுக் குழுவினை ஏற்படுத்தியது.அதன் தலைவராக நீதிபதி திரு.சிவசங்கரன் பிள்ளையும் துணைத் தலைவராக திரு.நாயனார் அவர்களும் அரசால் நியமிக்கப் பட்டார்கள். தலைவர் மாற்றலாகி செல்லவே நாயனார் அவர்களே பொறுப்பினை ஏற்றார். 1920-ல் நகரசபையாக ஆனது .நடைபெற்ற தேர்தலில் போட்டி இன்றி தலைவரானார்.அவரது பணியினைக் கண்ட மக்கள் மூன்றுமுறை அவரை தலைவராக தேர்ந்து எடுத்தனர். அப்போது தலைவர் பதவி பிரசிடென்ட் என்று அறியப்பட்டது.அதுமுதல் பிரசிடென்று நாயனார் என்றே அறியப்படலானார். அவரது பணிகாலத்தில் பல துறைகளிலும் முன்னேற்றம் கண்டது.வடசேரி பகுதியில் குழந்தைகள் நல மையத்தினை ஏற்படுத்தினார்கள். சாலைகளிலும் வீதிகளிலும் தெருவிளக்கு அமைத்தார்கள். நகரைச் சுத்தமாக வைக்க அனைத்து நடவடிக்கைகளையும் மேற்கொண்டார். பலசமயங்களிலும் தன் கைப்பொருளை செலவிட்டார். அனைத்து இன மக்களிடமும் நல்லுறவு நிலவியது. கவிமணி தேசியவிநாயகம்பிள்ளை அவரது நண்பராவார். தனது விடாமுயற்சியால் பொதுமக்களின் ஒத்துளைப்புடன் அவருக்கு வடசேரிப்பகுதியில் ஒரு மணிமண்டபம் அமைத்தார்கள். இன்று அது மாவட்ட மைய நூலகமாக சிறப்பாக செயல் படுகிறது. கல்விப் பணிக்காகவும் பொது நலனுக்காகவும் தன் வாழ்க்கையை ஒப்படைத்தவர். ஓசையில்லாமல் பணியாற்றிய அவரை இன்று பலர்அறியமாட்டார்கள்.

ஆதாரம் வெள்ளிவிழா மலர்-சாலியர் மகாஜன சங்கம், நாகர்கோவில் 1999 அவரை நேரில் அறிந்தவர்கள் மூலம்.
**ஆலனின் பெரிய காது வெளவால்** (*Allen's big-eared bat*)*(இடியோனிக்டெரிசு பைலோடிசு)* வெசுபர் குடும்ப வெளவாலில் *இடியோனிக்டெரிசு* பேரினத்தின்கீழ் உள்ள ஒரேயொரு சிற்றினமாகும். இது மெக்சிக்கோ மற்றும் அமெரிக்காவில் அரிசோனா, கலிபோர்னியா, நெவாடா, நியூ மெக்சிகோ, யூட்டா, மற்றும் கொலராடோ  பகுதிகளில் காணப்படுகிறது.

விளக்கம்
--------

*இடியோனிக்டெரிசு* என்பது 8 முதல் 16 கிராம் எடையுள்ள பெரிய காதுகளைக் கொண்ட வெளவால் ஆகும். இதன் முதுகுபுறத்தில் நீண்ட மென்மையான உரோமங்கள் காணப்படும். இதனுடைய உரோமங்கள் கருப்பு நிறத்தில் அதனுடைய நுனிப்பகுதியானது மஞ்சள்-சாம்பல் நிறத்தில் காணப்படும். *இடியோனிக்டெரிசின்* தோள்பட்டையில் கருப்பு நிற சிறு பட்டை காணப்படும். காதுகளின் பின்புறத்தில் உரோம கொத்து வெண்ணிறத்திலும், வயிற்றுப்புறத்தில் கருப்பு உரோமம் வெளிர் நுனியுடன் காணப்படும். கல்கார் குறைந்த கீல் கொண்டுள்ளது. யூரோபடேஜியத்தில் 12 முதல் 13 குறுக்கு விலா எலும்புகள் உள்ளன. ரோஸ்ட்ரம் தட்டையாகவும் அகலமாகவும் உள்ளது.

*இடியோனிக்டெரிஸ் பைலோடிசு* புறத்தோற்றம் வெளிர் பூச்சிகளைப் போன்ற வெளிப்புற உருவ *அமைப்பைக்* கொண்டுள்ளது. நிலையான பூச்சிகளை மேற்பரப்புகளிலிருந்து பிடிப்பதற்குத் தேவையான தகவமைப்பினைக் கொண்டுள்ளன. இதைச் செய்ய, இவை நீண்ட டிரகாய், காதுகளையும், மற்றும் சறுக்கிப் பறத்தலையும், மெலிந்த தாடைகளையும் கொண்டுள்ளன. ஆலனின் பெரிய- காது வெளவால் (*இடியோனிக்டெரிசு பைலோடிசு*) என்பது வட அமெரிக்காவில் உள்ள வெளவால்களில் நீண்ட, நிலையான அதிர்வெண்-பண்பேற்றப்பட்ட விலங்கு எதிரொலியினை வெளவால் ஆகும்.

வரம்பு மற்றும் வாழ்விடம்
------------------------

ஆலனின் பெரிய காது வெளவால் மெக்சிக்கோ மற்றும் அமெரிக்காவின் தென்மேற்கு மலைப்பகுதிகளில் வாழ்கிறது. இந்த இனம், 855 மீ முதல் 3,225 மீ வரையிலான உயரத்தில் காணப்படும். பெரும்பாலான வெளவால்கள் 1,100 மீ முதல் 2,500 மீ வரை உயரத்தில் வாழ்கின்றன.

மேற்கோள்கள்
-----------

1. 1 2  Arroyo-Cabrales, J. & Ticul Alvarez Castaneda, S. (2008). "*Idionycteris phyllotis*". *IUCN Red List of Threatened Species*. **2008**. Retrieved 7 February 2010.CS1 maint: ref=harv (link)old-form url
2. 1 2  Hayes, M. A. et al. (2009). Allen's big-eared bat (*Idionycteris phyllotis*) documented in Colorado based on recordings of its distinctive echolocation call. பரணிடப்பட்டது 2016-03-04 at the வந்தவழி இயந்திரம் *The Southwestern Naturalist* 54(4), 499-501.
3. 1 2 3  Czaplewski, Nicholas J. (1983-12-15). "Idionycteris phyllotis" (in en). *Mammalian Species* (208): 1–4. doi:10.2307/3503999. பன்னாட்டுத் தர தொடர் எண்:0076-3519.
Oca tubers
**கிழங்குகள்** என்பவை ஒரு தாவரம் அதற்குத் தேவையான சத்துக்களையும், உணவுகளையும் சேமித்து வைத்துக் கொள்ளும் உருமாற்றமடைந்த பாகங்கள். கடுங்குளிர் மாதங்களிலோ, கடும் வெயில் காலங்களிலோ போதுமான உணவை உற்பத்தி செய்து கொள்ள முடியாமல் போகும் போது, தமக்குத் தேவையான உணவை கிழங்குகளிலிருந்தே அத் தாவரங்கள் எடுத்துக் கொள்ளும். அதே போல, அடுத்த பருவ காலத்திற்கு ஏதுவாய் முளைக்கவும், கலவியற்ற இனப்பெருக்கத்தில் ஈடுபடவும் கிழங்குகள் தேவையான சத்துக்களையும், ஆற்றலையும் தருகின்றன. கிழங்குகள் ஒரு தாவரத்தின் தண்டுகளிலிருந்து முளைப்பதாக சிலரும்; மாறாக அதன் வேர்களிலிருந்து முளைப்பதாக சிலரும் கருதுவார்கள்.

தண்டுக் கிழங்குகள்
------------------

**தண்டுக் கிழங்குகள்** என்பவை தண்டு வேர்களிலிருந்தோ, தண்டு ஓடுகளிலிருந்தோ (stolon) வளரும் பருத்த சதைப்பற்றுள்ள பாகம் ஆகும். தண்டுக் கிழங்குகளின் மேற்புறத்திலிருந்து முதன்மைத் தண்டுகளும், இலைகளும் முளைக்கும். அதன் கீழ்ப்புறத்திலிருந்து வேர்கள் விடும். தண்டுக் கிழங்குகள் தாவரங்களில் ஒரு பக்கத்திலோ, மண்ணிற்கு நெருங்கிய இடத்திலோ முளைக்கக் கூடியவை. மண்ணுக்கு கீழே கிடக்கின்ற தண்டுக் கிழங்குகள் அதிக காலம் சத்துக்களைச் சேமித்து வைத்திருப்பதில்லை. சில தாவரங்களில் தண்டுக் கிழங்குகள் சிறுத்து விதைகள் போலக் தென்படுவதும் உண்டு. கோடை காலங்களில் தண்டுக் கிழங்குகள் சுருங்கி விடும். பின்னர் ஏதுவான நிலை வருகின்ற சமயத்தில் முளைவிடத் தொடங்கும். பிகோனியா போன்ற தாவரங்களின் தண்டுக் கிழங்குகள் பல காலத்திற்கு உயிர்ப்புடன் இருக்கக் கூடியவை. ஆனால் சில தாவரங்களில் இலைகள் முளைக்கின்ற வரை மட்டுமே தண்டுக் கிழங்குகள் இருக்கும். அதன் பின் சுருங்கி, காய்ந்து சருகாகிவிடுகின்றன.

### உருளைக்கிழங்குகள்

உருளைக்கிழங்குகள் கூட தண்டுக் கிழங்கு வகையைச் சேர்ந்தவையே. அதன் தண்டு ஓடுகள் பருத்து, சேமிப்பு உறுப்புக்களாக வளர்ச்சியடைந்து விடுகின்றன.

வேர்க் கிழங்குகள்
-----------------

Freshly dug sweet potato plants with tubers.
**வேர்க் கிழங்குகள்** என்பவை, சில தாவரங்களின் முதன்மை வேர்களோ, வேற்றிட வேர்களோ உணவைச் சேமித்து வைப்பதனால் பருத்து சதைப்பற்றுடன் காணப்படும். அந்தப் பருத்த பாகங்கள் சேமிப்பு வேர்கள் எனவும், வேர்க் கிழங்குகள், கிழங்குவேர்கள் எனவும் அறியப்படுகின்றன.

குறிப்புகள்
-----------

1. 1 2  *Rooting cuttings of tropical trees*, London: Commonwealth Science Council, 1993, p. 11, ISBN 978-0-85092-394-0
2. ↑  *Rooting cuttings of tropical trees*, London: Commonwealth Science Council, 1993, p. 11, ISBN 978-0-85092-394-0, p. 124
3. ↑  "Potato Genome Project". 2016-05-08 அன்று மூலம் பரணிடப்பட்டது. 2015-08-29 அன்று பார்க்கப்பட்டது.
4. ↑  Interrelationships of the number of initial sprouts, stems, stolons and tubers per potato plant **Journal Potato Research**.
5. ↑  "காப்பகப்படுத்தப்பட்ட நகல்". 2005-04-13 அன்று மூலம் பரணிடப்பட்டது. 2015-08-29 அன்று பார்க்கப்பட்டது.
6. ↑  "தமிழ்நாடு அரசு பாடப் புத்தங்கள்" (PDF). 2015-07-24 அன்று மூலம் (PDF) பரணிடப்பட்டது. 2015-08-29 அன்று பார்க்கப்பட்டது.
**ஆலன் மெக்லியோடு சர்கீசன்** *(Alan McLeod Sargeson)* என்பவர் ஓர் ஆத்திரேலிய கனிம வேதியியல் அறிஞர் ஆவார். இவர் ஆத்திரேலிய அறிவியல் அகாடமியிலும் ராயல் கழகத்திலும் உறுப்பினராக இருந்தார்.

கல்வி மற்றும் இளமைக்காலம்
-------------------------

சர்கீசன் ஆத்திரேலியாவின் நியூ சவுத் வேல்சில் இடம்பெற்றுள்ள ஆர்மிடேல் நகரத்தில் பிறந்தார். 1956 ஆம் ஆண்டு பிரான்சிசு பேட்ரிக் துவையர் என்பவரின் வழிகாட்டுதலில் சிட்னி பல்கலைக் கழகத்தில் கல்வி பயின்று முனைவர் பட்டம் பெற்றார்.

வாழ்க்கை மற்றும் ஆராய்ச்சி
--------------------------

செபுல்கிரேட்டு3+ எனப்படும் கிளாத்ரோசெலேட்டு அணைவுச் சேர்மத்தின் கட்டமைப்பு – சர்கீசன் மற்றும் இணை ஆய்வர்கள் கண்டுபிடிப்பு
அடிலெய்டு பல்கலைக் கழகத்தில் சர்கீசன் முதல் முதலில் கல்வி நியமனம் செய்யப்பட்டார். பின்னர் 1958 ஆம் ஆண்டில் இவர் ஆத்திரேலிய தேசிய பல்கலைக்கழகத்தில் துவையருடன் மீண்டும் சேர்ந்தார்.

உயிர் கரிமவேதியியல் துறையில் சர்கீசன் ஓர் ஆர்வமுள்ள ஒருங்கிணைப்பு வேதியியலாளராக அறியப்பட்டார். துவையருடன் இவர் வாழ்க்கை முழுவதிலும் முப்பரிமாண வேதியியல் துறையில் முழுமூச்சுடன் ஆராய்ச்சி செய்தார். இவரது ஆராய்ச்சி குழு அமீன் ஈந்தணைவிகளின் வினைகளை ஆராய்ந்தது. செபுல்கிரேட்டுகள் என்று அழைக்கப்படும் கிளாத்ரோசெலேட்டுகளின் தயாரிப்பில் இவை உச்சகட்ட வினையில் ஈடுபடுவதாக இவர் கண்டறிந்தார்.

விருதுகள் மற்றும் பாராட்டுகள்
-----------------------------

சர்கீசன் 1983 ஆம் ஆண்டில் ராயல் கழகத்தின் உறுப்பினராகத் தேர்ந்தெடுக்கப்பட்டார்..

மேற்கோள்கள்
-----------

1. 1 2  Brice Bosnich (2011). "Alan McLeod Sargeson FAA. 13 October 1930 – 29 December 2008". *Biographical Memoirs of Fellows of the Royal Society* **58**: 265–282. doi:10.1098/rsbm.2011.0017.
2. ↑  Leonard F. Lindoy "Celebration of inorganic lives: Interview with Alan M. Sargeson" Coordination Chemistry Reviews 2005, volume 249, pp. 2731–2739.எஆசு:10.1016/j.ccr.2005.04.015
3. ↑  J. Macb. Harrowfield; A. J. Herlt; A. M. Sargeson (1980). *Caged Metal Ions: Cobalt Sepulchrates*. Inorganic Syntheses. **20**. 85–86. doi:10.1002/9780470132517.ch24. பன்னாட்டுத் தரப்புத்தக எண்:9780470132517.
**திராய்க்கேணி படுகொலைகள்** (*Thiraikkerney massacre*) என்பது 1990 ஆம் ஆண்டு ஆகத்து 6 ஆம் நாள் இலங்கையின் அம்பாறை மாவட்டத்தில் திராய்க்கேணி என்னும் தமிழ்க் கிராமம் ஒன்றில் இடம்பெற்ற படுகொலை நிகழ்வைக் குறிக்கும். சிறப்பு இராணுவப் படையினர் எனச் சந்தேகிக்கப்படுபவர்களின் உதவியுடன் இனந்தெரியாதோரால் 47 தமிழர்கள் படுகொலை செய்யப்பட்டனர்.

பின்னணி
-------

திராய்க்கேணி ( *Thiraayk-kea'ni*) கிராமம் மட்டக்களப்பு நகரில் இருந்து தெற்கே 70 கிமீ தொலைவில் அம்பாறை மாவட்டத்தில் அமைந்துள்ளது. 1990 ஆகத்து 5 ஆம் நாள் தீகவாபி என்ற இடத்தில் 13 முஸ்லிம் பணியாளர்கள் இனந்தெரியாதோரால் கொல்லப்பட்டனர். இப்படுகொலைகளை விடுதலைப் புலிகளே நிகழ்த்தியதாக அயல் கிராமங்களில் வதந்திகள் பரவ ஆரம்பித்தன.

படுகொலைகள்
----------

முஸ்லிம்கள் படுகொலைகளுக்குப் பழி வாங்கும் முகமாக அடுத்த நாள் சிறப்பு இராணுவத்தினரின் உதவியுடன் திராய்க்கேணி கிராமத்தினுள் நுழைந்த குண்டர்கள் அங்குள்ள கோயிலில் தஞ்சமடைந்திருந்த 47 தமிழர்களைப் படுகொலை செய்தனர். வீடுகளினுள் வைத்து முதியவர்கள் பலர் உயிருடன் தீவைத்துக் கொளுத்தப்பட்டனர். 350 வீடுகள் குண்டர்களால் தீக்கிரையாக்கப்பட்டன. சரோஜா என்ற 13 வயதுச் சிறுமி ஒருத்தி கடத்தப்பட்டு பாலியல் வன்முறைக்குள்ளாக்கப்பட்டு படுகொலை செய்யப்பட்டாள். காலை ஏழு மணிக்கு ஆரம்பமான இப்படுகொலை நிகழ்வுகள் மத்தியானம் வரை நீடித்திருந்தது இப்படுகொலைகளை அடுத்து அக்கிராமத்தில் இருந்து வெளியேறிய மக்கள் காரைதீவு அகதி முகாம்களில் தங்க வைக்கப்பட்டு 4 ஆண்டுகளுக்குப் பின்னரே ஊர் திரும்பினர்.

இப்படுகொலைகள் குறித்து முழுமையான விசாரணைகள் வேண்டும் எனக் குரல் கொடுத்த திராய்க்கேணி கிராம அபிவிருத்திச் சங்கத் தலைவர் ஈ. மயிலைப்போடி என்பவர் 1997 ஆம் ஆண்டில் படுகொலை செய்யப்பட்டார்.

புதைகுழி கண்டுபிடிப்பு
----------------------

2003 அக்டோபர் 12 ஆம் நாள் திராய்க்கேணி பெரியதம்பிரான் கோயில் பகுதியில் சுத்திகரிப்புப் பணியில் ஈடுபட்டிருந்த பொதுமக்கள் அங்குள்ள குழி ஒன்றில் மனித எச்சங்கள் பலவற்றக் கண்டுபிடித்தனர். இவ்வெச்சங்கள் திராய்க்கேணிப் படுகொலைகளில் கொல்லப்பட்டவர்களினதாய் இருக்கலாம் என உள்ளூர் மக்கள் தெரிவித்தனர். இது தொடர்பான விசாரணைகள் எதுவும் இடம்பெறவில்லை.

மேற்கோள்கள்
-----------

1. 1 2 3  Human skulls, bones unearthed in Thiraikerni, தமிழ்நெட், 13 அக்டோபர் 2003
2. 1 2  21st anniversary of Thiraayk-kea'ni massacre commemorated, தமிழ்நெட், ஆகத்து 7, 2011

வெளி இணைப்புகள்
---------------

* Police interrogates Thiraikerni community leader, தமிழ்நெட், ஆகத்து 16, 2003
**தெய்வத் திருமணங்கள்** என்பது 1981 மார்ச் 6 இல் இந்து தொன்மவியல் சார்ந்து வெளிவந்த ஒரு தமிழ் திரைப்படமாகும். இத்திரைப்படத்தில் மூன்று இறைவனது திருமணங்கள் மூன்று கதைகளாக இருந்தன. ஒவ்வொரு கதையும் தனி இயக்குனர், தனி இசையமைப்பாளரால் எடுக்கப்பட்டது.

மூன்று கதைகள்
-------------

இப்படத்தில் இந்து சமயக் கடவுள்களின் மூன்று திருக்கல்யாணங்கள் மூன்று தனிக் கதைகளாக எடுக்கப்பெற்று, ஒன்றாக இணைக்கப்பட்டிருந்தன.

| கதை | இயக்குநர் | இசையமைப்பாளர் |
| --- | --- | --- |
| மீனாட்சி திருமணம் | ப. நீலகண்டன் | கே. வி. மகாதேவன் |
| வள்ளித் திருமணம் | கே.காமேஸ்வர ராவ் | ஜி. கே. வெங்கடேஷ் |
| திருமால் திருமணம் | கே. சங்கர் | எம். எஸ். விஸ்வநாதன் |

### மீனாட்சி திருமணம்

முதலாவது கதை, *மீனாட்சி திருமணம்*. இதில் நடிகை லதா, மீனாட்சியாகவும், மோகன் சிவபெருமானாகவும் நடித்திருந்தனர்.

  

**நடிகர்கள்**

லதா

மோகன்

வரலட்சுமி

அனுராதா ஸ்ரீராம்

சீர்காழி கோவிந்தராஜன்

வடிவுக்கரசி

ஸ்ரீ வித்யா

### சீனிவாச திருமணம்

இரண்டாவது கதை, *சீனிவாச திருமணம்*. இதில் ரவிகுமார், ஸ்ரீபிரியா ஆகியோர் நடித்திருந்தனர்.

  

**நடிகர்கள்**

ரவிகுமார்

ஸ்ரீ தேவி

ராஜம்

வெண்ணிற ஆடை மூர்த்தி

### வள்ளி திருமணம்

மூன்றாவது மற்றும் இறுதிக் கதை, *வள்ளித் திருமணம்*. இதில் வள்ளியாக ஸ்ரீதேவியும், முருகனாக ராஜ்குமாரும் நடித்திருந்தனர்.

இத்திரைப்படத்தில் கே. பி. சுந்தராம்பாள் பாடிய பாடல் இடம்பெற்றிருந்தது. அனைத்து பாடல்களையும் கவிஞர் கண்ணதாசன் எழுதியிருந்தார்.

இவற்றையும் காண்க
----------------

திருக்கல்யாணம்

ஆதாரங்கள்
---------

1. 1 2 3  ஒரே முகூர்த்தத்தில் மூன்று திருமணங்கள் - உமா ஷக்தி - தினமணி 22 ஏப்ரல் 2016
**திராவிட நாடு** அல்லது **திராவிடர் நாடு** தெற்காசியாவில் திராவிட மொழி பேசுபவர்களால் தனிநாடு கோரி முன்மொழியப்பட்ட பெயராகும். ஆரம்பகாலத்தில் இது தமிழர் வாழும் பகுதிகளுக்கு மட்டும் இக்கோரிக்கை எழுந்தது பின்னாளில் திராவிட மொழிகள் பேசும் பிற மாநிலத்தவர்களை (ஆந்திரப் பிரதேசம், கேரளா, மற்றும் கர்நாடகா) ஒருங்கிணைத்து கோரப்பட்டது. இக் கோரிக்கை இலங்கை, ஒரிசா, மகாராஷ்டிரா. ஆகியவற்றுக்கும் சேர்த்து கோரப்பட்டது.

1909 இல் மெட்ராஸ் பிரசிடென்சியின் தெற்குப் பகுதி

மறு எழுச்சி
-----------

2017இல் இந்திய சுற்றுச்சூழல், வன மற்றும் பருவநிலை மாற்ற அமைச்சகம் இறைச்சிக்காக பசுக்களை கொல்வதற்கு தடை விதித்து ஒரு அறிவிப்பை வெளியிட்ட போது மாட்டிறைச்சி உணவுகள் பிரபலமாக இருக்கும் கேரளாவில் டுவிட்டர் உபயோகிப்பாளர்கள் திராவிட நாடு (#DravidaNadu) என்ற ஹேஸ்டேக்கை டிரெண்ட்டிங் ஆக்கினர். இந்த ஹேஸ்டேக்கிற்கு தமிழ்நாட்டில் உள்ள டுவிட்டர் உபயோகிப்பாளர்களிடம் இருந்தும் ஆதரவு கிடைத்தது. தேசியக் கட்சிகள் இதற்கு ஆதரவை மறுத்தன. 2018 ஆம் வருட ஆரம்பத்தில் தெலுங்கு தேசம் கட்சியின் நாடாளுமன்ற உறுப்பினரான முரளிமோகன் தென்னிந்திய மாநிலங்கள் மத்திய அரசால் வஞ்சிக்கப்படுவதைப்பற்றி கூறினார். இந்நிலை தொடர்ந்தால் தென்னிந்திய ஒரு தனி நாடாக மாறும் என்று எச்சரித்தார். மேலும் பல்வேறு தென்னிந்திய மாநிலங்களின் தலைவர்கள் பல்வேறு மாநிலங்களுக்கு வரி பகிர்ந்தளிப்பதில் மத்திய அரசு பாரபட்சம் காட்டுவதை குறிப்பிட்டபோது, திராவிட முன்னேற்ற கழக தலைவர் மு. க. ஸ்டாலின் திராவிட நாடு கோரிக்கைக்கு, மற்ற மாநிலங்களும் இதே கருத்தை கொண்டிருக்கும் பட்சத்தில் தனது ஆதரவை தெரிவிப்பதாக கூறினார்.

மேற்கோள்கள்
-----------

1. ↑  டெய்லர், ரிச்சர்ட் வாரன் (1982). *சமயம் மற்றும் சமூகம்: முதல் 25 ஆண்டுகளில், 1953-1978*. கிறித்துவ இலக்கியக்க கழகம் (கிறித்துவ சமயம் மற்றும் சமூக கல்வி நிறுவனம், பெங்களூர்). பக். 242. இணையக் கணினி நூலக மையம்:9007066.
2. ↑  வெல்ஷ், கிளாட் எமர்சன் (1967). *அரசியல் நவீனமடைதல்:அரசியல் வேற்றுமைகளை ஒப்புமைப்படுத்தி வாசித்தல்*. வார்ட்ஸ்வர்த் பப்ளிகேசன் கம்பெனி. பக். 173. இணையக் கணினி நூலக மையம்:941238.
3. ↑  ஜேம்ஸ் எச். இல்ஸ், சத்துரு சென், தொகுப்பாசிரியர் (2004). *நேருக்கு நேர் அணுகுபவர்கள்:இந்தியா காலணி ஆதிக்கத்தின் முன்னும், பின்னும் எற்பட்ட அரசியல் மாறுபாடுகள்*. ஆந்தம் பிரஸ். பக். 145. பன்னாட்டுத் தரப்புத்தக எண்:978-1843310327.
4. ↑  Twitterati in Kerala rakes up #DravidaNadu over 'beef ban'
5. ↑  South India’s mini rebellion over Modi’s new cattle law kindles an old secessionist spark
6. ↑  "If neglected, south India will declare separate country: TDP MP's old comments stir row". *TheNewsMinute*. 9 March 2018. .
7. ↑  T. S. Sudhir (14 March 2018). "South India's politicos echoing public anger with leadership in north, conciliatory leadership needed at Centre". *Firstpost*. .
8. ↑  Mathi (16 March 2018). "தென்மாநிலங்கள் முன்வைக்கும் திராவிட நாடு கோரிக்கைக்கு ஆதரவு: ஸ்டாலின்" (in Tamil). *OneIndia Tamil*. .
**திராவிட மொழிகளின் ஒப்பிலக்கணம்** என்பது ராபர்ட் கால்டுவெல் என்பாரால் ஆங்கிலத்தில் எழுதப்பட்ட *A Comparative Grammar of the Dravidian or South Indian Family of Languages* என்ற நூலின் தமிழாக்கம் ஆகும் இது தென்னிந்தியாவில் பரந்துள்ள பல்வேறு மொழிகள் தொடர்பான ஒரு ஒப்பீட்டு ஆய்வு நூல் ஆகும். இந் நூல் 1856 ஆம் ஆண்டில் முதன்முதலாக வெளியிடப்பட்டது. தமிழ் மொழிக்கு வெளிநாட்டவர் ஆற்றிய பணிகள் பற்றிப் பேசும்போது முதன்மையாகப் பேசப்படும் நூல்களுள் இதுவும் ஒன்று. திராவிட மொழிகளின் தனித்துவத்துக்கான சான்றுகளை ஒருங்கிணைத்து அனைவரும் ஏற்றுக் கொள்ளத்தக்கதாக நிறுவியமையே இந் நூலின் முக்கியமான சாதனை எனலாம்.

நோக்கம்
-------

இந்நூலை எழுதிய கால்டுவெல் தனது நூலின் தொடக்கத்தில் இதன் நோக்கம் பற்றிப் பின்வருமாறு கூறுகிறார்.

*திராவிட மொழிகளின் மிகப் பழைய அமைப்பு முறை அவற்றின் தனிச் சிறப்பு ஆகியவை பற்றி முழு விளக்கங்களையும் பெறுவதற்கான ஆராய்ச்சிக்குத் துணை புரியும் நம்பிக்கையில் அவ்வினப் பல்வேறு மொழிகளின் இலக்கண விதிகளையும் அமைப்பு முறைகளையும் ஆராய்வதும், ஒன்றோடொன்று ஒப்பு நோக்குவதுமே இந் நூலின் நோக்கமாம்.*
அத்துடன் மேலும் விளக்குகையில்;

*.......திராவிட மொழிகளுக்குள்ளே மிகப் பழைய காலத்திலேயே திருந்திய நிலை பெற்றதும், நனி மிக நாகரிகம் உடையதாக ஆக்கப் பெற்றதும், பல வகையில் அவ்வின மொழிகளின் பிரதிநிதியாக விளங்குவதுமாகிய தமிழ் மொழியின் அமைப்பு முறை பற்றிய விளக்கங்களைப் பெரும் அளவில் தருவதே இந்நூலாசிரியரின் இடைவிடாச் சிறப்பு நோக்கமாம்.*
என்று தமிழ் மொழி பற்றிய தகவல்கள் இந்நூலில் இருக்கும் என்பதைக் கால்டுவெல் கோடிட்டு காட்டுகிறார். இவ்வாறு ஒப்பீட்டு மொழியியல் நூலொன்றிற்கான பொதுவான நோக்கங்களையே ஆசிரியர் எடுத்துக் கொண்டாலும், அவற்றுக்கும் மேலாகத் திராவிட மொழிகள் தொடர்பாக அன்றைய இந்தியாவிலும், அதற்கு வெளியிலும் நிலவிய பிழையான கருத்துக்களை மாற்றவும் இந்நூல் உதவியது.

தமிழ் மற்றும் ஏனைய திராவிட மொழிகள் உட்பட்ட எல்லா இந்திய மொழிகளுக்கும் தாய் சமஸ்கிருதமே எனப் பலரும் நம்பியிருந்த ஒரு கால கட்டத்தில், அதனை மறுத்துத் திராவிட மொழிகளின் தொன்மையையும், சிறப்பையும் தகுந்த சான்றுகளுடன் நிறுவி அவற்றுக்குரிய தனிப் பெருமையை உலகுக்கு உணர்த்திய பெருமையும் இந்நூலைச் சாரும். தமிழ், சமஸ்கிருதத்துக்குப் புறம்பான தனியான ஒரு மொழிக் குடும்பம் என்பது மட்டுமன்றி இம் மொழிகளிலிருந்து சமஸ்கிருதமும், பிற இந்திய-ஆரிய மொழிகள் பலவும் கூட சொற்களைக் கடன் வாங்கியுள்ளன என்றும் இந் நூல் எடுத்துக் காட்டுகின்றது.

மேற்கோள்கள்
-----------

வெளி இணைப்புகள்
---------------

|  |  |
| --- | --- |
| Search Wikisource | விக்கிமூலத்தில் பின்வரும் தலைப்பிலான எழுத்தாக்கம் உள்ளது:
**கால்டுவெல் ஒப்பிலக்கணம்** |
முழுமையான கதிரவ மறைப்பு ஒன்று 1955 சூன் 20 அன்று இடம்பெற்றது. புவிக்கும் ஞாயிறுக்கும் இடையே நிலா வரும் போது கதிரவ மறைப்பு முழுமையாகவோ அல்லது பகுதியாகவோ இடம்பெறுகிறது. நிலாவின் தோற்ற விட்டம் கதிரவனை விட அதிகமாக இருக்கும் போது முழுமையான மறைப்பு ஏற்படுகிறது. இதன்போது, கதிரவனின் நேர்க் கதிர்கள் அனைத்தும் புவிக்கு வருவது தடுக்கப்பட்டு புவி இரவாகிறது. 

1955 கதிரவ மறைப்பு மொத்தம் 7 நிமிடங்கள் 7.74 செக்கன்களுக்கு நீடித்திருந்தது. இதுவே சாரோசு தொடர் 136 இல் இடம்பெற்ற மிக நீண்ட கதிரவ மறைப்பும், 11-ஆம் நூற்றாண்டிற்குப் பின்னர் இடம்பெற்ற மிக நீண்ட மறைப்பும், அத்துடன் 2150 சூன் 25 இற்கு முன்னர் இடம்பெற்ற மிக நீண்ட கதிரவ மறைப்பும் ஆகும். முழுமையான மறைப்பு இந்தியப் பெருங்கடல் பகுதிக்கு மேலாக சீசெல்சு, மாலைத்தீவுகள் ஆகிய நாடுகளில் ஆரம்பித்து இலங்கை (கொழும்பு, யாழ்ப்பாணம் உட்பட), அந்தமான் தீவுகள், மியான்மர், தாய்லாந்து, கம்போடியா, லாவோசு, தென் வியட்நாம், பராசெல் தீவுகள், அதன் பின்னர் பிலிப்பீன்சு (மணிலா உட்பட), பசிபிக் தீவுகளான பலாவு, நுக்குமானு தீவுகள், ஆகியவற்றைக் கடந்து பின்னர் பப்புவா நியூ கினி, சொலமன் தீவுகள் வழியாக தென்மேற்கு பசிபிக் பெருங்கடலில் முடிவடைந்தது.

தொடர்பான மறைப்புகள்
-------------------

### சாரோசு 136

சாரோசு தொடர் 136 என்பது 18 ஆண்டுகள், 11 நாட்களுக்கு ஒரு தடவை இடம்பெறும் 71 கதிரவ மறைப்புகளின் நிகழ்வுகளாகும். சாரோசு தொடர் 1360 சூன் 14 இல் பகுதி மறைப்பாக ஆரம்பமானது. 1504 செப்டம்பர் 8 இல் முதலாவது வலயக் கதிரவ மறைப்பு நிகழ்ந்தது. இது ஒரு கலப்பு நிகழ்வாக 1612 நவம்பர் 22 முதல் 1703 சனவரி 17 வரை நிகழ்ந்து, முழுமையான கதிரவ மறைப்பாக 1721 சனவரி 27 இல் ஆரம்பித்தது. முழுமையான மறைப்பு 2496 மே 13 வரை தொடரும் இத்தொடர் 2622 சூலை 30 இல் பகுதி மறைப்பாக 71-ஆவது நிகழ்வாக முடிவடையும். இதன்மூலம் 1360 இல் ஆரம்பித்த இத்தொடர் 1262 ஆண்டுகளின் பின்னர் 2496 ஆம் ஆண்டில் நிறைவடையும். இத்தொடரின் மிக நீண்ட முழு மறைப்பு 1955 சூன் 20 இல் நிகழ்ந்தது. மொத்தம் 7 நிமிடங்கள், 7.74 செக்கன்கள் இது நீடித்தது. இந்தத் தொடரில் உள்ள அனைத்து கதிரவ மறைப்புகளும் நிலாவின் சந்திரனின் இறங்கு கணுவில் நிகழ்கின்றன.

| 1865 இற்கும் 2117 இற்கும் இடையில் இடம்பெற்ற நிகழ்வுகள் (இல. 29 முதல் 43 வரை) |
| --- |
| 29 | 30 | 31 |
| ஏப். 25, 1865 | மே 6, 1883 | மே 18, 1901 |
| 32 | 33 | 34 |
| மே 29, 1919 | சூன் 8, 1937 | சூன் 20, 1955 |
| 35 | 36 | 37 |
| சூன் 30, 1973  | சூலை 11, 1991 | சூலை 22, 2009 |
| 38 | 39 | 40 |
| ஆக. 2, 2027 | ஆக. 12, 2045 | ஆக. 24, 2063 |
| 41 | 42 | 43 |
| செப் 3, 2081 | செப் 14, 2099 | செப் 26, 2117 |

குறிப்புகள்
-----------

1. ↑  Fred Espenak. "Catalog of Solar Eclipses: 1001 to 1100". NASA.
2. ↑  SEsaros136 at NASA.gov

உசாத்துணைகள்
------------

* Earth visibility chart and eclipse statistics Eclipse Predictions by Fred Espenak, நாசா/GSFC
	+ Google interactive map
	+ Besselian elements
* Photometry of the Solar Corona at the Eclipse on June 20, 1955, Publications of the Astronomical Society of Japan, vol. 8, p.126 (1956).
* Nasa.gov
தமிழ்க் கவிஞர் ஆலந்தூர் மோகனரங்கன்
**ஆலந்தூர் கோ. மோகனரங்கன்** (பிறப்பு: ஜூன் 1, 1942 இறப்பு: அக்டோபர் 4, 2019) தமிழகக் கவிஞர். இவர் சென்னை ஆலந்தூரில் பிறந்தார். இவரின் தந்தை ம. கோபால் மற்றும் தாயார் கோ. மீனாம்பாள் ஆவார்கள்.

ஆலந்தூர் மோகனரங்கன் கவிஞர் என்ற முறையில் தமிழ் உலகுக்கு அறிமுகமானவர். மரபுக் கவிதைகள்  கவிதை நாடகம்  நாவல்  சிறுகதைகள்  எனப் பல்வேறு கோணங்களில் நூல்கள் எழுதியுள்ளார். 

காலத்தை ஒட்டி 2009 முதல் குறும்பா என்னும் பெயரிலும், குறுந்தொகையின் குழந்தைகள் என்னும் பெயரிலும் ஹைக்கூ கவிதைகள் எழுதியுள்ளார்.

‘வணக்கத்துக்குரிய வரதராசனார் கதை’ என்னும் தலைப்பில் இவர் மு. வரதராசனார் பற்றி எழுதிய வாழ்க்கை வரலாற்று நூல் 1982 ஆம் ஆண்டு தமிழக அரசின் முதல் பரிசு பெற்றது. ‘தாத்தாவுக்குத் தாத்தா’ என்னும் தலைப்பில் மகாவித்துவான் மீனாட்சி சுந்தரம் பிள்ளை வரலாற்றையும் இவர் எழுதியுள்ளார். 

எண்ணற்ற இசைப் பாடல்களையும் கவிதை நாடகங்களையும் படைத்துள்ளார். இவருடைய "இமயம் எங்கள் காலடியில்" என்னும் கவிதைத் தொகுப்புநூல் தமிழக அரசின் பரிசினைப் பெற்றுள்ளது. வானொலி, தொலைக்காட்சி, பாவரங்கமேடை என்று பல ஊடகங்களில் பங்கேற்றுள்ளார்.

நூலகத்தால் உயர்ந்தேன் என்னும் பெயர் கொண்ட நூல் ஒன்றை இவர் வெளியிட்டுள்ளார். 1096 பக்கங்கள் கொண்ட இந்த நூலில் இவர் 2500-க்கு மேற்பட்ட தமிழ் அறிஞர்களைக் குறிப்பிட்டுள்ளார்.

மறைவு
-----

ஆலந்தூர் கோ. மோகனரங்கன் 2019 அக்டோபர் 4ஆம் நாள் அதிகாலை 2 மணியளவில் மாரடைப்பால் சென்னையில் மரணமடைந்தார்.

அடிக்குறிப்பு
-------------

1. ↑  

	* கவிதைகள் தொகுப்பு 1, 2, 3, 4,
	* மெல்லிசைப் பாடல்கள் பிறர் வாழப் பிறந்தவர்கள்,
2. ↑  

	* கவிதை நாடகங்கள்,
	* சிறுவர் கவிதைகள்,
	* பள்ளிப் பறவைகள்,
	* அழகிய தமிழில் எழுதுங்கள்,
	* வண்ணத்தமிழ்,
	* குழந்தை இலக்கியம்,
	* பொய்யே நீ போய்விடு
3. ↑  

	* நினைத்தால் இனிப்பவளே,
	* இளைய தலைமுறை எழுந்து நிற்கட்டும்,
	* அன்னையர் குலமே உனக்கு ஆழ்ந்த அனுதாபங்கள்,
	* இதயமே இல்லாதவர்கள்,
	* வாழ்வதற்கு மனிதர்கள் தேவை,
	* இளைஞர்களுக்கு ஒர் எச்சரிக்கை
4. ↑  

	* உரைநடை நாடகம்,
	* எல்லாம் தெரிந்த ஏகாம்பரம்,
	* ஏமாந்தவர் யார்,
	* சவால் சம்பந்தம்,
	* சேமிப்பு வாழ்க்கையில் தித்திப்பு,
	* நாட்டுப்பற்று,
	* மனித உயிருக்கு மரியாதை இல்லை
5. ↑   ஆலந்தூர் கோ. மோகனரங்கன், நூலகத்தால் உயர்ந்தேன், வசந்தா பதிப்பக வெளியீடு, 2017-18
6. ↑   ஆலந்தூர் கோ.மோகனரங்கம் இயற்கை எய்தினார். சென்னை லைவ்.காம் 2019 அக்டோபர் 4
விவியன் நமசிவாயம்
**விவியன் நமசிவாயம்** (மார்ச் 1, 1921 - ஜனவரி 30, 1998) இலங்கை வானொலியில் புகழ் பெற்ற ஒலிபரப்பாளராக இருந்தவர். நாளிதழ்களில் பல அறிவியல் தொடர் கட்டுரைகளை எழுதி வந்தவர்.

வாழ்க்கைச் சுருக்கம்
--------------------

யாழ்ப்பாணம் காரைநகர், வலந்தலை என்ற ஊரைச் சேர்ந்தவர். திருநெல்வேலி காவிய பாடசாலையில் கல்வி கற்றுப் பின்னர் ஆசிரியப் பயிற்சி பெற்றார்.

ஊடகத் துறையில் ஆர்வம் கொண்டவாராய் ஈழகேசரி நாளிதழில் துணை ஆசிரியராகச் சில ஆண்டுகள் பணியாற்றினார். பின்னர் கொழும்பு வந்து சுதந்திரன் பத்திரிகையின் ஆசிரியப் பிரிவில் சேர்ந்தார். இந்தியாவில் மும்பாய், நாக்பூர் ஆகிய இடங்களில் ஆசிரியராகப் பணி புரிந்தார். அதன் பின்னர் நாடு திரும்பி நுவரேலியாவில் உள்ள புனித திரித்துவக் கல்லூரியின் ஆசிரியராக இணைந்தார்.

வானொலியில் இணைவு
----------------

இளவயதில் இருந்தே தொடர்புத் துறையில் இருந்த நாட்டம் குறையாததால், 1951 ஆம் ஆண்டில் இலங்கை வானொலியில் உதவி எழுதுநராக சேவையில் அமர்ந்தார். அதன் பின்னர் நிகழ்ச்சி உதவியாளராகவும், நிகழ்ச்சி அமைப்பாளராகவும் பதவி வகித்தார். ஒலங்கை ஒலிபரப்புக் கூட்டுத்தாபனத்தில் அக்காலத்தில் பிரபலமாக இருந்த விவேகச் சக்கரம், விண்வேளி விநோதம், விவசாய நேயர் விருப்பம் போன்ற நிகழ்ச்சிகளை இவர் அறிமுகப்படுத்தினார்.

1977 பெப்ரவரியில் ஓய்வு பெற்றாலும் "இளஞ்சுடர்" என்ற வாராந்தர நிகழ்ச்சியை 1990 வரை நடத்தி வந்தார். நாளிதழ்களில் அறிவியல் தொடர் கட்டுரைகள் பலவற்றை எழுதி வந்தார்.
விவியன் நமசிவாயம் 1998 ஜனவரி 30ந் திகதி காலமானார்.

உசாத்துணை
---------

* வானொலி மஞ்சரி, பெப்ரவரி 1999, கொழும்பு, இலங்கை
**தேவகோட்டை நகரச் சிவன் கோயில்** , சிவகங்கை மாவட்டம் தேவகோட்டையில் அமைந்துள்ளது.

தேவகோட்டை நகரச் சிவன் கோயில்

நகரச் சிவன் கோவில்
------------------

செட்டிநாட்டில் உள்ள ஒவ்வொரு ஊரிலும் நாட்டுக்கோட்டை நகரத்தாரால் ஒரு சிவன் கோயில் எழுப்பட்டிருக்கும். அப்படி தேவகோட்டையில் வாழும் நகரத்தாரால் கட்டப்பட்ட கோயில் தேவகோட்டை நகரச் சிவன் கோவில் ஆகும்.

இறைவன்-இறைவி
------------

இக்கோயிலில் எழுந்தருளும் இறைவன் - இறைவி பெயர் **சுந்தரேசுவரர் - மீனாட்சி** ஆகும்.

சேக்கிழார் சன்னதி
-----------------

உலகிலேயே சேக்கிழாருக்கு இரண்டு கோயில்களில் மட்டுமே தனி சன்னதி உண்டு, முதலாவது சேக்கிழார் பிறந்த ஊரான திருக்குன்றத்தூர் சிவன் கோயில், இரண்டாவது தேவகோட்டை நகரச் சிவன் கோயில்.

கந்த சஷ்டி விழா கழகம்
---------------------

தேவகோட்டையில் 1946ஆம் ஆண்டு அக்டோபர் மாதம் சோம.இராமநாதன் செட்டியார், கரு.காசிச் செட்டியார் , உ.மு.அ.லெ.லெட்சுமணன் செட்டியார் ஆகியோர் இணைந்து **கந்த சஷ்டி விழா** கழகத்தை தோற்றுவித்தனர்.

நகரச் சிவன் கோவில் முகப்பு மைதானத்தில் மேடை அமைக்கப்பட்டு, வருடம் தோறும் ஐப்பசி மாதம் அமாவாசையன்று தொடங்கி ஒன்பது நாட்கள் கந்த சஷ்டி விழா வெகு சிறப்பாக நடைபெற்று வருகிறது.

சான்றுகள்
---------

1. 1 2 3  "தினமலர்: தேவகோட்டை நகரச் சிவன் கோயில்".
**தேவகோட்டை தமிழிசை மாநாடு,** என்பது தேவகோட்டையில் 1941ஆம் ஆண்டு நடந்த தமிழ் இசை மாநாடு ஆகும். இது **இரண்டாவது தமிழிசை மாநாடு** என்றும் அழைக்கப்படுகிறது.

தமிழிசை இயக்கம்
---------------

சங்ககாலத்தில் தமிழிசை  சிறப்புற்று இருந்தது. பின்னர் பக்தி காலத்திலும் தேவாரங்கள், பிரபந்தங்கள் ஊடாக தமிழிசை சிறப்புற்று இருந்தது. ஆனால் கி.பி14ஆம் நூற்றாண்டில் தமிழ்நாடு தெலுங்கு விஜயநகர ஆட்சிக்கு உட்பட்டது. இதன் காரணமாக தெலுங்கு மொழி இசையில் முக்கிய இடம் பிடிக்கத் தொடங்கியது. தமிழர் இசை மரபு தெலுங்கு இசையினுள் உள்வாங்கப்பட்டது. 20ஆம் நூற்றாண்டிலும் இந்த நிலையே தொடர்ந்தது. இசையரங்குகளில் தெலுங்கு அல்லது பிற மொழிகளிலேயே பாடல்கள் பாடப்பட்டன.இறுதியில் மட்டுமே இரண்டொரு தமிழ்ப் பாடல்கள் 'துக்கடா' என்ற பெயரில் பாடப்பட்டுவந்தன.[1]

இந்தச் சூழ்நிலையில் தமிழ் இசையை வளர்ப்பதற்கு தோன்றியதே தமிழிசை இயக்கம்.

தமிழிசை மாநாடு
--------------

**முதல் தமிழிசை மாநாடு** ராஜா சர் அண்ணாமலை செட்டியார் முன்னெடுப்பில் 1941ஆம் வருடம் ஆகஸ்ட் மாதத்தில் சிதம்பரம் அண்ணாமலை நகரில் நடந்தது.[2] [3] இதை தொடர்ந்து அதே ஆண்டு  **இரண்டாம் தமிழிசை மாநாடு** டி.ஆர்.அருணாச்சலம், சின்ன அண்ணாமலை ஆகியோரின் முயற்சியில் ராஜா சர் அண்ணாமலை செட்டியாரின் நிதி உதவியுடன் தேவகோட்டையில் நடந்தது.[3] பின்னர் அதே ஆண்டு காரைக்குடியிலும் நடந்தது.[2]

கலந்துகொண்ட கலைஞர்கள்
---------------------

* நாமக்கல் ராமலிங்கம் பிள்ளை
* மதுரை மணி
* திருச்சி சகோதரர்கள்
* சித்தூர் சுப்பிரமணியப்பிள்ளை
* மாரியப்ப சுவாமிகள்
* வினைதீர்த்தான் செட்டியார்
* சரஸ்வதிபாய் அம்மாள்
* தியாகராஜ பாகவதர்
* ம. ச. சுப்புலட்சுமி

மேற்கோள்கள்
-----------


1. ↑  பி. டி. செல்லத்துரை (2005). *தென்னக இசையியல்*. பக். 194.
2. 1 2  D.V. பாலகிருஷ்ணன். *எம்.கே.டி. பாகவதர்*. OLD MADRAS PRESS. பக். 58.
3. 1 2  சின்ன அண்ணாமலை (1978). *சொன்னால் நம்பமாட்டீர்கள்*. அல்லயன்ஸ் பதிப்பகம். பக். 70 முதல் 81வரை.
மீடியாவிக்கி மீத்தொடுப்பு எப்படி வேலை செய்கின்றதெனக் காட்டும் எளிய படம்
**மீயிணைப்பு** அல்லது **மீத்தொடுப்பு** (*hyperlink*) அல்லது பொதுவாகத் **தொடுப்பு** என்பது இணையப் பக்கங்களிலும் சில மென்பொருட்களிலும் இன்னுமொரு பக்கத்தை இணைக்கக் கொடுக்கப்படும் இரு இணைப்பியாகும். தன் மேல் சொடுக்கும் போது இன்னொரு வலைப்பக்கத்தை திறக்கும் பகுதி. பெரும்பாலும் நீல நிற உரைப்பகுதியாக இருக்கும்.

இவ்வகையான தொடுப்புகள் சொற்கள் மீதோ அல்லது புகைப்படங்கள் மீதோ கொடுக்கப்பட்டிருக்கும்.

### தொழில்நுட்பத் தகவல்கள்

#### இணையப் பக்கம் ஒன்றிற்கு மீயிணைப்பு

HTML இலில் ஒரு மீயிணைப்பு ஒன்றை உருவாக்க நங்கூரம் (Anchor) tag பயன்படுத்தப்படும். 

* எடுத்துக்காட்டாக: <a href="sample.html">எடுத்துக்காட்டு</a> இவ்வாறானவை சார்ந்த (relative) URL என்று அழைக்கப்படும்.
* <a href="http://en.wikipedia.org/wiki/WWW"> இவ்வைகையான URL கள் absolute URL என்றழைக்கப்படும்.

#### மின்னஞ்சல் ஒன்றிற்கு மீயிணைப்பு

எடுத்துக்காட்டு: <a href="mailto:citizen@yahoo.com">குடிமகன்</a>. ஆனாலும், இவ்வகை மீயிணைப்புகளிக்கு வெளி (external) மின்னஞ்சல் நிரல் (email program) சரியான வகையில் ஒழுங்கமைக்கப்பட்டிருக்கவேண்டும்
**தேவதகா** (**Devdaha** (**Dev Daha**, **Devadaha**) நேபாள நாட்டின் மாநில எண் 5ல் உள்ள ரூபந்தேஹி மாவட்டத்தில் உள்ள நகராட்சியாகும். இந்நகராட்சி பூத்வல் நகரத்திற்கு கிழக்கிலும்,  நவல்பராசியை எல்லையாகவும் கொண்டுள்ளது.

இந்நகரம் கௌத புத்தரின் தாயான மாயா மற்றும் சிற்றன்னையான மகாபிரஜாபதி கௌதமியின் பிறந்த இடமாகும் என பௌத்த சாத்திரங்கள் கூறுகிறது.

வரலாறு
------

கோலியர்களின் நகரமான தேவதகா நகரத்திற்கு கௌதம புத்தர் வரும் போது, பிக்குகளுக்கு பல தலைப்புகள் குறித்து உபதேசம் செய்துள்ளார்.  தேவதகா நகரம், கௌதம புத்தரின் தாயும், சிற்றனையான மாயா மற்றும் மகாபிரஜாபதி கௌதமியின் பிறந்த ஊராகும்.

தேவதகா பூங்கா
-------------

கபிலவஸ்துவிலிருந்து, மகப்பேறுக்காக மாயா தான் பிறந்த ஊரான தேவதகா நகரத்திற்கு செல்லும் வழியில், லும்பினித் தோட்டத்தில் கௌதம புத்தரை ஈன்றார். கௌதம புத்தர் பிறந்த ஏழாம் நாளில் மாயா, தேவதகா நகரத்தில் இறந்தார். இதனால் கௌதம புத்தரை, அவரது சிற்றன்னை மகாபிரஜாபதி கௌதமி வளர்த்தார். கௌதம புத்தர் தனது இளமைக் காலத்தில் அடிக்கடி தேவதகா நகரத்திற்குச் சென்று வருவார். புத்தர் ஞானம் பெற்று முதன் முறையாக தேவதகா நகரத்திற்கு வருகை தந்த போது நகர மக்களால் பெரிய அளவில் வரவேற்பு வழங்கப்பட்டது. 

தேவதகா நகரத்தின் கிழக்கு நுழைவு வாயிலில் பெரும் பூங்காவும், பௌத்த விகாரையும் உள்ளது. இங்குள்ள விகாரையில் 7 அடி உயர புத்தர் சிலையும், தங்கத்தால் மெருகூட்டபப்ட்ட சாரிபுத்திரரின் சிலையும் நிறுவப்பட்டுள்ளது.

இதனையும் காண்க
--------------

* பௌத்த தொல்லியற்களங்கள்
* பௌத்த யாத்திரைத் தலங்கள்

மேற்கோள்கள்
-----------

1. ↑  "National Census 2011 Report" (PDF). 2016-03-25 அன்று மூலம் (PDF) பரணிடப்பட்டது.
2. ↑  "Municipalities in Nepal: their Websites, Official Facebook Page & ICT". *TechSansar.com*. September 8, 2015 அன்று பார்க்கப்பட்டது.
3. ↑  "72 new municipalities announced", Republica, 9 May 2014
4. ↑  "Govt announces 72 new municipalities" பரணிடப்பட்டது 2014-10-06 at the வந்தவழி இயந்திரம், The Kathmandu Post, 9 May 2014
5. ↑  Devadaha (Vagga/Sutta)
6. ↑  S.iii.5f; iv.124f; M.ii.214
7. ↑  J.i.52; BuA.226; MA.ii.924, 1021, etc; ThigA.182
8. ↑  Centre, UNESCO World Heritage. "Lumbini, the Birthplace of the Lord Buddha - UNESCO World Heritage Centre". *whc.unesco.org* (ஆங்கிலம்). 4 July 2016 அன்று பார்க்கப்பட்டது.

வெளி இணைப்புகள்
---------------

* Website of Devdaha municipality
* Entry on *Devdaha* in the Pali Dictionary of Proper Names

  

**Lua பிழை: Module:Navbar:58: Invalid title பௌத்த யாத்திரைத் தலங்கள்
.**
**கிழமை** (அல்லது **வாரம்**) என்பது ஏழு நாட்களைக் கொண்ட ஒரு கால அளவு. கிழமை என்றால் உரிமை என்று பொருள். இந்த ஏழு நாட்களும் வானில் தென்படும் ஞாயிறு, திங்கள், செவ்வாய், புதன், வியாழன், வெள்ளி, சனி ஆகிய ஏழு ஒளிதரும் பொருட்களுக்குரிய (கிழமை உடைய) நாட்களாகப் பன்னெடுங்காலமாக அறியப்படுகின்றன. இந்த ஏழு பெயர்களும் சுழற்சி முறையில் மீண்டும் மீண்டும் வருகின்றன. ஞாயிறு என்பது சூரியனின் பெயர்களில் ஒன்று. இஃது ஒரு நாள்மீன். எனவே ஞாயிற்றுக் கிழமை கதிரவனுக்கு உரிய நாளாகக் கொள்ளப்படுகின்றது. திங்கள் என்பது நிலாவின் பெயர்களில் ஒன்று. திங்கட்கிழமை நிலாவுக்கு உரிய நாள். இப்படியாக மற்ற நாள்கள் செவ்வாய், புதன், வியாழன், வெள்ளி, சனி என்னும் ஐந்தும் கதிரவனைச் சுற்றி வரும் கோள்மீன்களுக்கு உரிய நாளாக அமைந்துள்ளன.

மேற்கத்திய காலக் கணிப்பு முறைகளிலும், இந்திய முறைகளிலும் கிழமை என்னும் இந்தக் கால அலகு இடம் பெற்றுள்ளது. பொதுவாக பிற மொழிகளிலும் கிழமையில் அடங்கும் நாட்களின் பெயர்கள் சூரியன், சந்திரன், ஐந்து கோள்கள் என்பவற்றின் பெயர்களைத் தாங்கியுள்ளன[].

தமிழ்க் கிழமைகள்
----------------

தமிழில் நாட்களின் பெயர்களும் அவை குறிக்கும் கோள்களின் பெயர்களும் கீழேயுள்ள அட்டவணையில் தரப்பட்டுள்ளன.

1. ஞாயிற்றுக் கிழமை : சூரியன் (தமிழில் ஞாயிறு)
2. திங்கட் கிழமை : சந்திரன் (தமிழில் திங்கள்)
3. செவ்வாய்க் கிழமை : செவ்வாய்
4. புதன் கிழமை : புதன்
5. வியாழக் கிழமை : வியாழன்
6. வெள்ளிக்கிழமை : வெள்ளி
7. சனிக் கிழமை : சனி

மேற்படி கிழமை (வார) நாள்களின் பெயர்கள் பரவலாகப் புழங்கிவரும் தற்காலத்திலும் சமயம் சார்பான அல்லது மரபுவழித் தேவைகளுக்கான இந்திய முறைகளில் மேற்படி பெயர்களோடு அங்காரகன்(செவ்வாய்), குரு (வியாழன்), மந்தன் (சனி), சோம வாரம் (திங்கட்கிழமை) போன்ற பலசொற்கள் கோள்களுக்கும் நாட்களுக்கும் ஆளப்படுவதும் உண்டு.

குறிப்புகள்
-----------

1. ↑  கதிரவன், பகலவன், பொழுது, சுடரவன், வெயிலோன் என்று பல பெயர்களால் வழங்கும் ஒரு நாள்மீன்
2. ↑  திங்கள், நிலா, அம்புலி, மதி என்று பல பெயர்களால் குறிக்கப்படும் நம் நில உலகின் ஒரே துணைக்கோள்

மேலும் காண்க
------------

தமிழ் மாதங்கள்
தமிழ் வருடங்கள்
இந்துக் காலக் கணிப்பு முறை
நாள்
ஆண்டு

வெளி இணைப்புகள்
---------------

* **ஆங்கிலத் திகதியிலிருந்து தமிழ் நாள் வருவித்தல்**
	+ **தமிழ் நாட்காட்டி** பரணிடப்பட்டது 2006-12-14 at the வந்தவழி இயந்திரம்

  


| கிழமை நாட்கள் |
| --- |
| ஞாயிறு | திங்கள் | செவ்வாய் | புதன் | வியாழன் | வெள்ளி | சனி  |
**கழைதின் யானையார்** சங்ககாலப் புலவர்களில் ஒருவர். அவரது பாடல் ஒன்றே ஒன்று உள்ளது. அது புறநானூறு 204 எண் கொண்ட பாடலாக உள்ளது.

இவரது பெயரைப் பார்க்கும்போது இவர் பாடலால் பெயர் பெற்ற புலவர் என்று எண்ணவேண்டியுள்ளது. என்றாலும் இவரது ஒரே ஒரு பாடலில் அந்தத் தொடர் இல்லை. இவர் பாடிய பல பாடல்களில் ஒன்றில் 'கழைதின் யானை' என்னும் தொடரை இவர் பயன்படுத்தியிருக்கவேண்டும். சங்கப் பாடல்களைத் தொகுத்தவர்களில் யாருமொருவர் அப் பாடலை இடம்பெறச் செய்யாது போயினர் என்று எண்ணவேண்டியுள்ளது.

அன்றியும் இவரது ஒரே ஒரு பாடலே உலகியல் என்னும் கரும்பை மூதறிவு என்னும் யானை தின்பது போல உள்ளதை உணரமுடிகிறது.

பழந்தமிழ்
---------

* ஆ = செல்வமாக ஆகும் ஆடுமாடுகள்
* மா = விலங்கினங்களை உண்ணும் விலங்குகள்
* இழிந்தன்று, உயர்ந்தன்று (உயர்ந்து + அன் + து) 'அன்' - சாரியை

பாடல்
-----

ஈ என இரத்தல் இழிந்தன்று, அதன் எதிர்  

ஈயேன் என்றல் அதனினும் இழிந்தன்று  

கொள் என கொடுத்தல் உயர்ந்தன்று, அதன் எதிர்  

கொள்ளேன் என்றல் அதனினும் உயர்ந்தன்று  

தெண்ணீர்ப் பரப்பின் இமிழ்திரைப் பெருங்கடல்  

உண்ணார் ஆகுப நீர் வேட்டோரே  

ஆவும் மாவும் சென்று உணக் கலங்கிச்  

சேற்றொடு பட்ட சிறுமைத்து ஆயினும்  

உண்ணீர் மருங்கின் அதர் பல ஆகும்  

புள்ளும் பொழுதும் பழித்தல் அல்லதை  

உள்ளிச் சென்றோர்ப் பழியலர் அதனால்  

புலவேன் வாழிய ஓரி விசும்பின்  

கருவி வானம் போல  

வரையாது சுரக்கும் வள்ளியோய் நின்னே

பாடல் தரும் பொருள்
------------------

ஈ என்றால் கொடு, தா, என்று பொருள். எனக்குக் கொடு, எனக்குத் தா என்று கேட்டு இரப்பது இழிவு. தன்னிடம் உள்ளதை ஈயமாட்டேன் என்பது அதைவிட இழிவு. இந்தப் பாடலின் முதல் வரியிலுள்ள ஈ என்ற வார்த்தைக்கு, "ஈ..." என்று பல்லை இழித்துக்கொண்டு கேட்டல் என்று சிலர் பொருள் கூறுகின்றனர். ஆனால் இடவமைப்பின்படி இது சரியான பொருளல்ல. மூன்றாம் வரியிலுள்ள கொள் என்ற வார்த்தை இதை உறுதிசெய்கிறது. தன்னிடம் உள்ளதைப் பெற்றுக்கொள் என்று கொடுப்பது உயர்வு. பிறர் இலவசமாகக் கொடுப்பதைப் பெற்றுக்கொள்ளமாட்டேன் (உழைத்து உண்பேன்) என்பது அதைவிட உயர்வு.

கடலில் தெளிவான நீர் மிகுதியாக இருந்தாலும் தாகம் உள்ளவர் அதனை உண்பதில்லை. ஆனிரைகளும் அவற்றைக் கொன்று தின்னும் விலங்கினங்களும் சென்று உண்ணும் கலங்கிய நீராயினும் அதனை உண்ணச் செல்வோரின் எண்ணிக்கை மிகுதியாதலால் அதற்கு அமைந்த நடைபாதைகள் பல.

ஓரி!

நீ கருமேகம் சூழ்ந்த வானம் போல எல்லாருக்கும் மிகுதியாக வழங்குபவன். நீ வழங்காதுபோனால், உன் கொடையைப் பற்றி மாறுபாடாகப் புலந்து பேசமாட்டேன். தனது ஊழையும், தான் வேண்டிநிற்கும் காலத்தையும் பழிப்பதுதான் புலவர் வழக்கம்.

கடையெழு வள்ளல்களில் ஒருவனான வல்வில் ஓரியிடம் பரிசில் வேண்டி வந்த கழைதின் யானையார் இவ்வாறு பாடுகிறார்.